കൊക്കകോള കുപ്പി എടുത്തുമാറ്റി വാര്ണര് ദുബായ്: ഇക്കഴിഞ്ഞ യൂറോകപ്പ് ഫുട്ബോള് ടൂര്ണമെന്റിനിടെ നടന്ന ഒരു വാര്ത്താസമ്മേളനത്തില് പോര്ച്ചുഗീസ് സൂപ്പര് താരം ക്രിസ്റ്റ്യാനോ റൊണാള്ഡോ മേശപ്പുറത്തുണ്ടായിരുന്ന കൊക്ക കോള കുപ്പികള് എടുത്തു മാറ്റിയതു വലിയ വാര്ത്താപ്രാധാന്യം നേടിയിരുന്നു. ഇപ്പോള് ട്വന്റി 20 ക്രിക്കറ്റ് ലോകകപ്പിനിടയിലും സമാന സംഭവം അരങ്ങേറി. ഓസ്ട്രേലിയന് ഓപ്പണര് ഡേവിഡ് വാര്ണറാണ് കുപ്പി മാറ്റി ശ്രദ്ധനേടിയത്. ശ്രീലങ്കയ്ക്കെതിരായ മത്സരത്തില് അര്ധസെഞ്ചുറി നേടിയ വാര്ണര് വാര്ത്താസമ്മേളനത്തില് പങ്കെടുക്കുന്പോഴായിരുന്നു, തന്റെ മുന്പിലുണ്ടായിരുന്ന കൊക്ക കോള കുപ്പികള് എടുത്തു മാറ്റിയത്. പക്ഷേ ഉടന്തന്നെ വാര്ണര്ക്കടുത്തെത്തിയ ഐസിസി അധികൃതരിലൊരാള് കുപ്പികള് തിരികെ വയ്ക്കാന് ആവശ്യപ്പെടുകയും ചെയ്തു. വാര്ത്താസമ്മേളനത്തിനെത്തിയപ്പോള്, തനിക്ക് ഈ കുപ്പികള് മാറ്റിവയ്ക്കാന് സാധിക്കുമോ എന്നു ചോദിച്ചുകൊണ്ടാണു വാര്ണര് കുപ്പികള് മാറ്റാനൊരുങ്ങിയത്. എന്നാല് ഉടന്തന്നെ ഐസിസി അധികൃതരില് ഒരാള് താരത്തിനടുത്തെത്തി എന്തോ പറഞ്ഞു. ഇതോടെ ഇതു ക്രിസ്റ്റ്യാനോയ്ക്കു നല്ലതാണെങ്കില് തനിക്കും നല്ലതാണ് എന്നു പറഞ്ഞ് താരം കുപ്പികള് തത്സ്ഥാനത്ത് വയ്ക്കുകയായിരുന്നു.ഏറെ നാളിനു ശേഷം വാര്ണര് ഫോമിലേക്കു മടങ്ങിയെത്തിയ മത്സരത്തില് ഏഴു വിക്കറ്റിനായിരുന്നു ഓസീസിന്റെ ജയം. വാര്ണര് 42 പന്തില് നിന്ന് 65 റണ്സെടുത്തിരുന്നു. ഈ വര്ഷത്തെ ട്വന്റി20 ലോകകപ്പിലെ പ്രധാന സ്പോണ്സര്മാരില് ഒരാളാണു കൊക്ക കോള. 2023 വരെയാണ് ഐസിസിയുമായി കൊക്ക കോളയ്ക്കു കരാറുള്ളത്. നേരത്തെ യൂറോ കപ്പില് ഹംഗറിയും പോര്ച്ചുഗലും തമ്മിലുള്ള മത്സരത്തിനു മുന്പ് നടന്ന വാര്ത്താസമ്മേളനത്തിനിടെയാണു റൊണാള്ഡോ മുന്പിലെ മേശയില് വച്ചിരുന്ന കൊക്ക കോള കുപ്പികള് എടുത്തു മാറ്റിയത്. ഇതിനു പിന്നാലെ കന്പനിയുടെ വിപണിമൂല്യത്തില് വന് ഇടിവുണ്ടായിരുന്നു.